KOMMISSIONENS FORORDNING (EF) Nr. 2248/98 af 19. oktober 1998 om ændring af forordning (EØF) nr. 2568/91 om kendetegnene for olivenolie og olie af olivenpresserester og de i den forbindelse anvendte metoder samt om ændring af de supplerende bestemmelser i bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), senest ændret ved forordning (EF) nr. 1638/98 (2), særlig artikel 35 og 35a,

under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (3), senest ændret ved Kommissionens forordning (EF) nr. 1048/98 (4), særlig artikel 9, og

ud fra følgende betragtninger:

Kendetegnene for olivenolie og olie af olivenpresserester og de i den forbindelse anvendte metoder er fastsat i Kommissionens forordning (EØF) nr. 2568/91 (5), senest ændret ved forordning (EF) nr. 282/98 (6); ved forordning (EØF) nr. 2568/91 blev desuden de supplerende bestemmelser 2, 3 og 4 i kapitel 15 i den kombinerede nomenklatur i bilag I til forordning (EØF) nr. 2658/87 ændret;

på grundlag af resultaterne af analyserne af olivenolie fra Marokko bør indholdet af linolensyre i jomfruolivenolie med oprindelse i nævnte land tilpasses, for at der kan tages hensyn til dette produkts naturlige egenskaber, der bl.a. beror på sorten og de særlige høstbetingelser;

for at harmonisere betingelserne for forberedelse af prøver fra olivenolien med henblik på at foretage de analyser, der er fastsat i forordning (EØF) nr. 2568/91, bør der i nævnte forordning stilles krav om anvendelse af den internationale norm EN ISO 661;

forordning (EØF) nr. 2568/91 og (EØF) nr. 2658/87 bør derfor ændres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

I forordning (EØF) nr. 2568/91 foretages følgende ændringer:

1) I artikel 1 indsættes som stk. 8:

»8. For produktionsårene fra 1998/99 til 2000/01 betragtes endvidere som jomfruolivenolie efter punkt 1, litra a), b), c) eller d), i bilaget til forordning nr. 136/66/EØF dog olie, uaftappet eller i detailemballage med et nettoindhold på mindst 100 kg, der helt har oprindelse i Marokko, og hvis karakteristika er i overensstemmelse med karakteristikaene i henholdsvis punkt 1, 2, 3 og 4 i bilag I til nærværende forordning, og hvis indhold af linolensyre uanset stk. 1 og 2 højst er 1 %.«

2) I artikel 2 indsættes som stk. 3:

»3. Udtagningen af prøver til bestemmelse af oliens karakteristika som fastsat i bilag I foretages efter den internationale norm EN ISO 661 med hensyn til forberedelsen af disse prøver til forsøg.«

Artikel 2

Tabel I i den supplerende bestemmelse 2 i kapitel 15 i den kombinerede nomenklatur i bilag I til forordning (EØF) nr. 2658/87 udskiftes med tabellen i bilaget til nærværende forordning.

Artikel 3

Denne forordning træder i kraft den 1. november 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. oktober 1998.

På Kommissionens vegne

Franz FISCHLER

Medlem af Kommissionen

(1) EFT 172 af 30. 9. 1966, s. 3025/66.

(2) EFT L 210 af 28. 7. 1998, s. 32.

(3) EFT L 256 af 7. 9. 1987, s. 1.

(4) EFT L 151 af 21. 5. 1998, s. 1.

(5) EFT L 248 af 5. 9. 1991, s. 1.

(6) EFT L 28 af 4. 2. 1998, s. 5.

BILAG

»>TABELPOSITION>

«